Vier vas oor verkragting van meisies in Noord-KaapArgieffoto Vier verdagtes is in twee afsonderlike gevalle in hegtenis geneem in verband met die herhaaldelike verkragting oor ŉ paar maande van twee meisies, onderskeidelik vyf en sewe jaar oud. In die eerste geval het beamptes van die polisie se eenheid vir gesinsgeweld, kinderbeskerming en seksuele oortredings in Galeshewe in Kimberley ŉ 20-jarige man in hegtenis geneem in verband met die herhaaldelike verkragting van ŉ vyfjarige meisie, het brig. Mohale Ramatseba, woordvoerder van die polisie, gesê. Die oortredings is glo oor ŉ twee maande periode tussen 1 Februarie en 26 Maart vanjaar gepleeg in Mataleng in Barkley-Wes, noordwes van Kimberley. “Die slagoffer het in daardie tyd by haar ouma gebly omdat haar ouers buite die Barkley-Wes-gebied gewerk het.” Inligting oor die verkragting is op 1 Julie onthul en die polisie is later in kennis gestel. “Die verdagte sal na verwagting binnekort in die plaaslike landdroshof verskyn. Enige poging om die verdagte op borgtog vry te laat, sal teengestaan word,” het Ramatseba benadruk. In ŉ onverwante saak is drie verdagtes, onderskeidelik 29, 30 en 60 jaar oud, in hegtenis geneem in verband met die herhaaldelike verkragting van ŉ sewejarige meisie. Hulle sal na verwagting Maandag in die landdroshof in Kimberley verskyn. “Die verkragting het glo tussen Januarie en 25 Junie vanjaar gebeur op ŉ plaas buite Kimberley. Die ondersoek in hierdie saak duur voort,” het Ramatseba gesê.